คนไทยคนแรก ! “โปรช้าง” คว้าแชมป์ “พีจีเอ ทัวร์ แชมเปี้ยนส์” สร้างประวัติศาสตร์หน้าใหม่
คนไทยคนแรก! "ธงชัย ใจดี" คว้าแชมป์ “พีจีเอ ทัวร์ แชมเปี้ยนส์” สร้างประวัติศาสตร์หน้าใหม่ ด้วยสกอร์รอบสุดท้าย 4 อันเดอร์พาร์ 68 ได้สกอร์รวม 14 อันเดอร์พาร์ 202 พร้อมรับเงินรางวัล 12 ล้านบาท
คนไทยคนแรก! "ธงชัย ใจดี" คว้าแชมป์ “พีจีเอ ทัวร์ แชมเปี้ยนส์” สร้างประวัติศาสตร์หน้าใหม่ ด้วยสกอร์รอบสุดท้าย 4 อันเดอร์พาร์ 68 ได้สกอร์รวม 14 อันเดอร์พาร์ 202 พร้อมรับเงินรางวัล 12 ล้านบาท
13 มิ.ย. 2565

ผู้สื่อข่าวรายงานว่า การแข่งขันกอล์ฟ “พีจีเอ ทัวร์ แชมเปี้ยนส์” รายการ “อเมริกัน แฟมิลี อินชัวแรนซ์ แชมเปียนชิป” ที่สนามยูนิเวอร์ซิตี้ ริดจ์ กอล์ฟ คลับ เมืองแมดิสัน รัฐวิสคอนซิน ประเทศสหรัฐอเมริกา พาร์ 72 ระยะ 7,083 หลา ระหว่างวันที่ 10-12 มิถุนายน 2565 โดยชิงเงินรางวัลรวม 2.4 ล้านเหรียญสหรัฐฯ หรือราว 79.2 ล้านบาท โดยสำหรับรายการนี้เป็นการชิงชันของโปรอาวุโสตั้งแต่อายุ 50 ปีขึ้นไป เข้าแข่งขัน แบบสโตรกเพลย์ 3 วัน 54 หลุม
โดยผลปรากฏว่าแชมป์รายการนี้ตกเป็นของ “โปรช้าง” ธงชัย ใจดี โปรชาวไทยวัย 52 ปี สร้างประวัติศาสตร์ได้สำเร็จด้วยการก้าวขึ้นเป็นชาวไทยคนแรกที่คว้าแชมป์ระดับ PGA Tour Champions เมื่อวันที่ 12 มิถุนายน 2565 ที่ผ่านมา ด้วยสกอร์รอบสุดท้าย 4 อันเดอร์พาร์ 68 ได้สกอร์รวม 14 อันเดอร์พาร์ 202 พร้อมคว้าเงินรางวัล 3.6 แสนดอลลาร์ หรือประมาณ 12 ล้านบาท โดยเฉือนเอาชนะ ทอม  เพอร์ไนซ์ จูเนียร์ โปรเจ้าถิ่นที่ได้อันดับ 2 ไปเพียงสโตรกเดียว
“ผมมีความสุขกับการมาแข่งขันที่นี่ บางครั้งทุกอย่างก็ต้องสมบูรณ์แบบ คุณไม่สามารถคาดหวังได้ว่าจะชนะ ผมมีความสุขจริงๆ” ธงชัยกล่าว
ทั้งนี้ พีจีเอ ทัวร์ แชมเปี้ยนส์ ต่างกับรายการระดับ พีจีเอ ทัวร์ โดยมันเป็นรายการที่ให้นักกอล์ฟที่อายุเยอะแล้วมาชิงชัยกัน ซึ่งเดิมทีมีชื่อว่า ซีเนียร์ พีจีเอ ทัวร์ ระหว่างปี 1980-2002 แล้วจากนั้นก็ใช้ชื่อ แชมเปี้ยนส์ ทัวร์ ในช่วงปี 2003-2015 ก่อนจะเปลี่ยนมาเป็น พีจีเอ ทัวร์ แชมเปี้ยนส์ ตามปัจจุบัน